Zaključci

Nakon održanih predavanja u okviru Okruglog stola „Smanjenje udjela soli u pekarskim proizvodima“ predstavnici pekarske industrije komentirali su situaciju u javnosti i medijima kojom se konzumacija kruha, u kontekstu prekomjernog sadržaja soli te još nekih drugih razloga, dovodi u nepovoljan položaj u odnosu na druge namirnice te izrazili bojazan da bi se to izrazito negativno moglo odraziti na cijelu pekarsku industriju.

Ravnateljica Hrvatske agencije za hranu istaknula je kako započete aktivnosti nemaju intenciju smanjivanja konzumacije kruha, kao jedne od važnih namirnica u ljudskoj prehrani i baze prehrambene piramide, nego smanjenja soli u kruhu i pekarskim proizvodima s ciljem provođenja kompleksnog Strateškog plana za smanjenje prekomjernog unosa kuhinjske soli u RH 2015. – 2019., općenito u svrhu zaštite zdravlja potrošača.

Također, istaknuta je važnost osvješćivanja i edukacije svih dobnih skupina po pitanju smanjenja unosa soli putem hrane, a ne samo iz kruha te je dan prijedlog obaveze implementacije Strateškog plana i u okviru sustava školske prehrane. Tom prilikom predstavnici Hrvatskog zavoda za javno zdravstvo objasnili su kako je to pitanje riješeno na način, da je jedna od najvažnijih komponenata Nacionalnog programa Živjeti zdravo upravo zdravstveno obrazovanje u kojem je edukacija o pravilnoj prehrani jedna od najvažnijih stavki. U okviru komponente Zdravlje i prehrana, donesene su Nacionalne smjernice za prehranu školske djece, koje sadržavaju potrebne vrijednosti svih nutritivnih sastojaka, pa tako i soli u prehrani školske djece.

Nadalje, u svrhu poticanja proizvodnje kruha sa smanjenim udjelom soli predstavljena je inicijativa Živjeti zdravo, kojom bi se dodatno, i bez dodatnih troškova za proizvođače, istaknuli oni koji takav kruh proizvode.

Vezano uz pitanje odbijanja ovih proizvoda od strane potrošača, pojašnjeno je kako se tako što ne očekuje, sudeći po primjerima iz drugih Europskih zemalja koje već niz godina provode iste aktivnosti. Ovakav slijed aktivnosti, koji najprije obuhvaća smanjenje soli u kruhu, a potom i u drugim namirnicama, a također i paralelne aktivnosti koje se provode uključivanjem sektora ugostiteljstva, je uobičajen i pokazao je dobre rezultate. Navedeni su primjeri u Portugalu, Velikoj Britaniji, Sloveniji, Finskoj te Nizozemskoj.

Ispred Hrvatske gospodarske komore postavljeno je pitanje mogućnosti davanja komentara od strane predstavnika industrije na prijedlog novog Pravilnika o žitaricama i pekarskim proizvodima koji će se donijeti ispred Ministarstva poljoprivrede, a kojim će biti regulirana količina soli u kruhu gotovom za konzumaciju. Predstavnica Ministarstva poljoprivrede pojasnila je kako će Pravilnik uskoro doći na javnu raspravu te će svi zainteresirani moći dati prijedloge i komentare.

Temeljem provedene rasprave, zaključeno je kako će Radna skupina za implementaciju Strateškog plana:

* izraditi plan aktivnosti za 2016. godinu te okvirni plan aktivnosti za 2017. – 2019. godinu uzimajući u obzir prijedloge dobivene od strane predstavnika pekarske industrije,
* kontinuirano provoditi edukaciju kako potrošača po različitim dobnim skupinama, tako i proizvođača kruha i pekarskih proizvoda po pitanju nužnosti smanjenog unosa soli kroz prehranu,
* provesti senzorska ispitivanja prihvatljivosti kruha sa smanjenim udjelom soli te općenito ispitati senzorski prag okusa slanosti na nacionalnoj razini te sukladno rezultatima ispitivanja, uskladiti plan aktivnosti,
* promovirati aktivnosti u okviru programa Živjeti zdravo,
* pokrenuti dijalog s Ministarstvom financija te mogućnost pronalaženja rješenja kroz zakonske odredbe kojim bi se osiguralo uvođenje nižih stopa poreza za definirane kategorije hrane s manjim udjelom soli.